# Cogullada fosca

La cogullada fosca (o de muntanya al Penedès) i a les Balears terrola caputxina, terrola capelluda, terrola caraputxada a les Balears (Galerida theklae) és un moixó de l'ordre dels passeriformes, molt semblant a la cogullada vulgar.

## Morfologia

* Ateny 16 cm de llargària total i 34 cm d'envergadura alar.
* Pesa 34-48 g.
* Aparença rabassuda.
* Coloració terrosa fosca vionada de blanc.
* Bec robust, una mica més curt i més ample que la cogullada vulgar.
* Té cresta.
* Cua relativament curta amb les plomes exteriors més rogenques.
* En vol presenta les plomes axil·lars entre grises i arenoses.
* Els exemplars immadurs tenen el plomatge favat degut a una taca color crema a la punta de les plomes però que desapareix just acabada la cria, ja que fan una muda completa.
* No presenta dimorfisme sexual.

## Subespècies

* Galerida theklae deichleri (Algèria).
* Galerida theklae erlangeri (nord del Marroc).
* Galerida theklae ruficolor (sud del Marroc).
* Galerida theklae superflua (des de l'est del Marroc fins al nord-oest d'Egipte)
* Galerida theklae theklae (Península Ibèrica i Balears)
* Galerida theklae carolinae
* Galerida theklae ellioti
* Galerida theklae erlangeri
* Galerida theklae harrarensis
* Galerida theklae huei
* Galerida theklae huriensis
* Galerida theklae mallablensis
* Galerida theklae praetermissa
* Galerida theklae theresae
* Galerida theklae aquirrei

## Reproducció

La fenologia reproductiva és, en tot, molt semblant a la de la cogullada vulgar. La població niadora de les Illes Balears té uns costums diferents, puix que cria un mes abans i, a més a més, com que no ha de competir amb la seua parenta (la cogullada vulgar no hi nidifica) s'expandeix pràcticament arreu del territori illenc, encara que no entra a les zones arbrades. Nia a terra, a espais oberts amb vegetació arbustiva dispersa, i pon 2-6 ous.

## Alimentació

Menja llavors i insectes, aquests darrers especialment durant l'època de cria.

## Hàbitat

Freqüenta els conreus de secà però és més escassa a les grans extensions cerealistes. Evita els boscos i és especialment abundant a les garrigues costaneres.

## Distribució territorial

Viu a la península Ibèrica, Balears, a l'Àfrica del Nord i a l'Àfrica subsahariana des del Senegal fins a Somàlia.
Als Països Catalans se'n pot trobar als Aiguamolls de l'Empordà i al Delta del Llobregat. Coexisteix amb la cogullada vulgar en alguns indrets, sobretot a la Catalunya humida. També se'n troba a les Balears i a la Catalunya del Nord.

## Costums

* És sedentària encara que, a l'hivern, pot tindre moviments de curt abast i altitudinals.
* Es posa sovint sobre arbusts i parets des d'on reclama o canta.

## Referències

* ↑ «Cogullada fosca». Cercaterm. TERMCAT, Centre de Terminologia. Rev. 5 març 2025(català)
* ↑ Com a formes orals complementàries hi ha la deformació torrola, i les formes terrol·la i torròl·lera presenten una duplicació de la l i un increment -era produïts segurament per analogia de mots dialectals baleàrics com guàtlera, sól·lera.
* ↑ https://books.google.cat/books?id=0dMnDwAAQBAJ&pg=PA112&lpg=PA112&dq=%22caraputxada%22&source=bl&ots=4ncroaH80o&sig=ACfU3U2pIaI-js-ZIQALWUIaFMD0qftjiw&hl=ca&sa=X&ved=2ahUKEwiRo-mM_u_1AhXaQvEDHQwIB4QQ6AF6BAgLEAM#v=onepage&q=%22caraputxada%22&f=false
* ↑ Llorente, Gustavo: Els vertebrats de les zones humides dels Països Catalans. Editorial Pòrtic, S.A. Col·lecció Conèixer La Natura, núm. 6, plana 128. Desembre del 1988, Barcelona. ISBN 84-7306-354-6
* ↑ Lalueza i Fox, Jordi: El llibre dels ocells de Catalunya. Editorial De Vecchi - Edicions Cap Roig. Barcelona, 1987, planes 79-80. ISBN 84-315-0434-X

## Enllaços externs

* Fotografies d'aquest ocell. (francès)
* Informació sobre la població de la cogullada fosca al Principat de Catalunya. (català)
* Taxonomia d'aquesta espècie. (anglès)